钦定古今图书集成/方舆汇编/边裔典/第048卷 > 南齐
## 钦定古今图书集成/方舆汇编/边裔典/第048卷 > 南齐

### 高帝建元元年进宕昌羌王持节平西将军

按《南齐书高帝本纪》，不载。　按宕昌本传，“宕昌，羌种
也。各有酋豪，领部众汧陇间。宋末，宕昌王梁弥机为
使持节、督河凉二州、安西将军、东羌校尉、河凉二州
刺史、陇西公。建元元年，太祖进号镇西将军。”又征虏
将军、西凉州刺史羌王像舒彭，亦进为持节、平西将
军。后叛降虏。

按杜氏《通典》，“宕昌羌者，后魏时兴焉，亦三苗之裔，与
先零、烧当、罕幵诸部姓别，自立酋帅，皆有地分，不相
统摄，宕昌即其一也。俗皆土著，居有栋宇，其屋织牦
牛尾及羖羊毛覆之。无法令徭赋，唯征伐之时乃相
屯聚，不然则各事生业，不相来往。皆衣裘褐，牧养牦
牛、羊、豕以供其食。俗有蒸报，无文字，但取木荣落以”
记岁时。三年一相聚，杀牛羊以祭天。俗重虎皮，以之
送死。有梁勤者，代为酋帅，得羌豪心，乃自称王。其界
自仇池以西，东西千里；席水以南，南北八百里。地多
山阜，部众二万馀落。至其孙弥忽，始遣使于后魏，太
武帝拜为宕昌王。至七叶，孙弥泰皆受南北两朝封
爵。后见两魏分隔，永熙末，种人企定乃引吐谷浑寇
金城，后企定弟弥定寇石门戍。周武帝天和初，诏大
将军田弘讨平之，以其地为宕州。

### 武帝永明元年春二月以宕昌王梁弥机为河凉二州刺史东羌王像舒彭为西凉州刺史

按《南齐书。武帝本纪》云云。　按《宕昌本传》，永明元年，
八座奏，“前使持节都督河凉二州军事、镇西将军、东
羌校尉、河凉二州刺史、陇西公、宕昌王梁弥机，前使
持节、平北将军、西凉州刺史、羌王像舒彭，并著勋西
垂，宁安边境，可复先官爵。”诏又可以陇右都帅羌王
刘洛羊为辅国将军。机卒。

永明三年秋八月，以行宕昌王梁弥颉为河凉二州
刺史。

按《南齐书。武帝本纪》云云。　按《宕昌本传》，三年诏曰：
“行宕昌王梁弥颉，忠款内附，著绩西服，宜加爵命，式
隆藩屏。可使持节督河凉二州诸军事、安西将军、东
羌校尉、河凉二州刺史、陇西公。”

永明六年夏五月，以宕昌王梁弥承为河、凉二州刺
史。

按《南齐书武帝本纪》云云。　按宕昌本传：宕昌王颉
卒。六年，以行宕昌王梁弥承为使持节督河凉二州
诸军事、安西将军、东羌校尉、河凉二州刺史。宕昌王。
使求军仪及伎杂书，诏报曰：“知须军仪等九种，并非
所爱。但军器种甚多，致之未易。内伎不堪涉远，秘阁
图书，例不外出。《五经集注论》今特敕赐王各一部。俗
重”虎皮，以之送死，国中以为宝。